b"\n_START_ARTICLE_\nPierre Gassendi\n_START_SECTION_\nVida\n_START_PARAGRAPH_\nEstudi\xc3\xa0 teologia, grec i hebreu a Ais de Proven\xc3\xa7a i es doctor\xc3\xa0 en teologia a Aviny\xc3\xb3. El 1615 \xc3\xa9s ordenat sacerdot i anomenat can\xc3\xb2nic de la catedral de Dinha, ciutat a la que havia estudiat d'infant._NEWLINE_De 1616 a 1622 va ser professor de filosofia a la Universitat d'Ais de Proven\xc3\xa7a, on va establir amistat amb Peiresc (del qui anys m\xc3\xa9s tard escriuria una biografia) i amb Joseph Gaultier de la Vallette. Va haver d'abandonar el seu c\xc3\xa0rrec quan els jesu\xc3\xaftes van prendre el control de la Universitat, fent fora a tots els que no eren de l'orde. _NEWLINE_Entre 1625 i 1630 va estar viatjant constantment per la Proven\xc3\xa7a, Grenoble, Par\xc3\xads i Holanda, fins que es va assentar definitivament a Ais de Proven\xc3\xa7a (1634-1641) i despr\xc3\xa9s a Par\xc3\xads (1641-1648). La mort del seu amic Peiresc, el va sumir en una profunda depressi\xc3\xb3, de la que no es va recuperar mai del tot, provocant-li un estat constant de mala salut. _NEWLINE_El 1645 fou nomenat professor al Coll\xc3\xa8ge Royal (l'actual Coll\xc3\xa8ge de France) de Par\xc3\xads. Aix\xc3\xb2 no obstant, aviat es va veure for\xc3\xa7at a deixar les classes per la seva mala salut. El 1648, en morir Mersenne, que l'havia recolzat en la seva controv\xc3\xa8rsia amb Descartes, va tornar a la Proven\xc3\xa7a, on semblava trobar-se millor._NEWLINE_El 1650, encara va participar en l'experiment del Puy de Dome, amb el que Blaise Pascal va demostrarla hip\xc3\xb2tesi de Torricelli sobre la pressi\xc3\xb3 atmosf\xc3\xa8rica._NEWLINE_\xc3\x89s conegut per haver tractat de reconciliar l'atomisme d'Epicur amb el pensament cristi\xc3\xa0. Fou amic de Thomas Hobbes, entusiasta de Galileo Galilei, Nicolau Cop\xc3\xa8rnic i Johannes Kepler, alhora que adversari del cartesianisme (va mantenir relaci\xc3\xb3 epistolar amb Ren\xc3\xa9 Descartes, presentant-li les seves objeccions) i de l'aristotelisme escol\xc3\xa0stic."